FI Euroopan unionin virallinen lehti C 155/11

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2012/C 155/10

Julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”ΞΗΡA ΣYΚΑ ΤΑΞΙAΡΧΗ” (XIRA SYKA TAXIARCHI)

EY-N:o: EL-PDO-0005-0790-23.09.2009

SMM ( ) SAN ( X )

1. Nimi:

”Ξηρά Σύκα Ταξιάρχη” (Xira Syka Taxiarchi)

2. Jäsenvaltio tai kolmas maa:

Kreikka

3. Maataloustuotteen tai elintarvikkeen kuvaus:

3.1 Tuotetyyppi:

Luokka 1.6. Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Tuoteeen ”Xira Syka Taxiarchi” eli kuivatut viikunat (Ficus carica) lajike on Smyrneiki. Viikunat ovat väriltään kellertäviä, tuoksuvat miellyttäviltä ja maistuvat makeilta.

Seuraavassa esitetään lyhyesti Taxiarchin kuivien viikunoiden erityisominaisuudet, joita määritetään jatkuvasti hyväksytyissä laboratorioissa tehdyissä kokeissa:

hedelmä: kuori ohut ja malto koostumukseltaan hunajamainen,

väri: tasaisen kellertävä

haju: miellyttävä, makea

maku: makea, maukas

koko: 45–55 kpl/kilo

ravintosisältö 100 grammaa kohti: valkuainen: vähintään 3,0 grammaa sokerit: vähintään 55 grammaa sakkaroosi: vähintään 0,60 grammaa ravintokuidut: 3,0–5,0 grammaa

kosteus: enintään 19 prosenttia.

3.3 Raaka-aineet (ainoastaan jalostetut tuotteet):

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Tuotteen ”Xira syka Taxiarchi” kaikkien tuotanto-, käsittely- ja jalostusvaiheiden on tapahduttava yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt:

”Xira syka Taxiarchi” on pakattava yksilöidyllä maantieteellisellä alueella, koska hedelmien kuori on ohut, minkä vuoksi tuhohyönteiset on hävitettävä kahdesti, ensin kuivaamisen jälkeen ennen pakkaamista ja toisen kerran pakkaamisen jälkeen. Tarkoituksena on välttää tuhohyönteisten aiheuttamia vaurioita, jotka huonontaisivat viikunoiden laatua. Jos tuotetta saisi pakata myös kyseisen alueen ulkopuolella, on vaarana, ettei toista tuholaiskäsittelyä tehtäisi lainkaan tai sitä ei tehtäisi oikein. Tuotteen laatu ja maine kärsisivät siitä.

3.7 Merkintöjä koskevat erityiset säännöt:

—

4. Maantieteellisen alueen tarkka rajaus:

Taxiarchin viikunoita kasvatetaan yksinomaan alueella, joka rajoittuu seuraaviin kuntiin: Taxiarchi, Neos Pyrgos, Agios Georgios, Oreoi, Istiaia, Kamaria ja Kastaniotissa (Evvoian pohjoisosassa). Aluetta, jolla Taxiarchin viikunoita kasvatetaan, ympäröivät kolmelta puolelta Pohjois-Evvoian vuoret, ja neljännellä suunnalla on meri. Alueella on tämän johdosta erityinen mikroilmasto.

5. Yhteys maantieteelliseen alueeseen:

5.1 Maantieteellisen alueen erityisyys:

Maaperä

Pohjois-Evvoiassa ja erityisesti yksilöidyllä maantieteellisellä alueella maaperä on hiekka-savimaata, kohtalaisen alkalinen, sisältää paljon kalsiumia ja melko vähän orgaanista ainesta.

Ilmasto

Eteläiselle Välimerelle luonteenomaiseen leutoon, lämpimään ja kuivaan ilmastoon vaikuttavat lisäksi ympäröivät vuoret, maanpinnan muoto ja Aigeian mereltä tulevat tuulet. Aurinko paistaa erityisesti keväällä ja kesällä, jolloin viikunat kypsyvät.

Ihmistyön osuus

Paikallisten fyysisten tekijöiden lisäksi myös tuottajien osuus lopputuotteen laadussa on merkittävä. Heidän vaikutuksensa perustuu pitkäaikaiseen viikunankasvatukseen, erityisten viljelytekniikoiden käyttöön, joilla saadaan aikaan laadukas tuote, sekä heidän sitoutumiseensa erityiseen tuotteeseen, jota he haluavat suojella. Erityiset tekniikat selostetaan lyhyesti seuraavassa.

— Viikunapuut leikataan joulu-tammikuussa, jotta niiden muoto säilyy, uusi kasvu helpottuu, lehvistön sisäosa saa auringonvaloa ja tuulettuu riittävästi. Kuivat ja liian tiheässä kasvavat oksat poistetaan ja pienet oksat katkaistaan, jotta puu pysyisi mahdollisimman hyvässä kunnossa.

— Hedelmät saavat kypsyä puussa. Tuottajat antavat viikunoiden kypsyä täysin ja pudota itsestään verkkoihin, jotka asetetaan puiden alle.

— Hedelmöitys: Tuottaja asettaa kuhunkin viikunapuuhun pienen muovipussin, jossa on 5–7 vuohenviikunaa. Niiden sisällä on täysikasvuisia pistiäisnaaraita, jotka poistuvat vuohenviikunoista ja tunkeutuvat viikunapuiden emikukkiin viikunan silmusta. Sillä tavoin ne vievät hedekukkien siitepölyn emikukkiin. Tuottajat keräävät vuohenviikunoita myöhään iltapäivällä ja asettavat ne viikunatarhaan illalla tai varhain aamulla ennen auringonnousua, sillä pistiäiset touhuavat vilkkaimmin aikaisinaamulla. Se on paras aika pölytykselle.

— Viikunat saavat kuivua auringossa.

5.2 Tuotteen erityisyys:

Tuotteen ”Xira Syka Taxiarchi” erityisyys perustuu viikunoiden kuivattamiseen auringossa, hedelmälihan makeuteen sekä hedelmien kokoon. ”Xira Syka Taxiarchi” -viikunoiden väri on tasaisen kellertävä, kuori ohut ja hedelmän malto koostumukseltaan hunajamainen. Viikunat tuoksuvat hyviltä ja maistuvat makeilta. Ne ovat kooltaan suuria, sillä niitä mahtuu 45–55 kappaletta kiloon.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Viikuna on erityistä Smyrneiki-lajiketta, joka on eräs kansainvälisesti tunnetuimmista lajikkeista ja jota kasvatetaan lähes yksinomaan Pohjois-Evvoiassa. Erityisesti Pohjois-Evvoian ilmasto ja maaperä ovat vaikuttaneet tämän paikallisen lajikkeen suosioon ja sen jatkuvasti hyvään tuottoon.

Maaperän kemialliset ominaisuudet vaikuttavat merkittävästi viljeltyjen viikunoiden laatuun ja siten ”Xira Syka Taxiarchi”-viikunoiden aistinvaraisiin ominaisuuksiin. Yksilöidyn maantieteellisen alueen maaperän korkea kalsiumpitoisuus vähentää todistetusti merkittävästi auringonpaahteen aiheuttamia vaurioita ja silmujen halkeamista, minkä ansiosta ”Xira Syka Taxiarchi”-viikunat, joita viljellään yksinomaan tällaisessa maaperässä, ovat laadultaan erinomaisia.

Pohjois-Evvoian ilmasto on aurinkoinen ja lämmin, ilman suuria vaihteluita, kaikkina vuodenaikoina ja erityisesti silloin kun viikunat kypsyvät ja niiden aistinvaraiset ominaisuudet kehittyvät. Alueella vallitseva aurinkoinen ilmasto ja viikunatarhojen sijainti valoisilla rinteillä edistävät runsasta sokerinmuodostusta viikunoissa. Viikunoiden sisältämän sokerin määrä on erittäin suuri, koska tuottajat antavat viikunoiden kypsyä täysin, kunnes ne putoavat itsestään puiden alle asetettuihin verkkoihin. Näiden seikkojen ainutlaatuinen yhdistelmä antaa ”Xira Syka Taxiarchi”-viikunoille niiden erityisen makean maun, johon tuotteen maine perustuu.

Yksilöidyn maantieteellisen alueen sisällä viikunatarhat sijaitsevat matalien vuorten rinteillä, joilla puhaltaa usein kovia tuulia. Tämä seikka yhdessä viikunapuiden kuppimaisen muodon kanssa, jota tuottajat ylläpitävät muotoilemalla puita, varmistaa, että puut tuulettuvat hyvin, mikä estää sienitautien kehittymisen ja tuholaisten pääsyn viikunoihin. Puiden muotoilu tekee niistä elinvoimaisempia ja edistää myös suurempien hedelmien muodostusta.

Säännöllinen viikunatarhojen kastelu, joka suojaa puita kuivuusstressiltä tuotantosyklin kriittisinä kausina, myötävaikuttaa viikunapuiden tuottavuuteen ja myös viikunoiden kokoon.

Kun viikunat kuivataan luonnollisesti auringossa, haihtuu kosteus niistä vähitellen, mutta ne orgaaniset yhdisteet, jotka antavat viikunoille niiden luonteenomaisen tuoksun, eivät haihdu. Tästä johtuu ”Xira Syka Taxiarchi”-viikunoiden erityinen tuoksu.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

http://www.minagric.gr/greek/data/Προδιαγραφές%20Προϊόντος%20ΞΗΡΑ%20ΣΥΚΑ%20ΤΑΞΙΑΡΧΗ.doc

(1) EUVL L 93, 31.3.2006, s. 12.